Broj: 711-I-2453-M-463/22-03-21

Zagreb, 09. prosinca 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka i Aleksandre Jozić-Ileković, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI**), na zahtjev obveznice Ivane Plavec, upraviteljice Zaklade „Viktorija“ za djecu oboljelu od zloćudnih i drugih teških bolesti s područja Sisačko-moslavačke županije (u daljnjem tekstu: Zaklada „Viktorija“),** za davanjem mišljenja Povjerenstva,na 196. sjednici održanoj dana 09. prosinca 2022.g. daje sljedeće:

**MIŠLJENJE**

**Obveznica Ivana Plavec koja dužnost upraviteljice Zaklade „Viktorija“ ne obnaša profesionalno može istodobno za obavljanje poslova direktorice Turističke zajednice Sisačko-moslavačke županije u smislu stalnog i redovitog zanimanja ostvarivati primitke regresa, božićnice i drugih dodatnih naknada, jer u tom slučaju iste ne bi bile primljene povodom obnašanja dužnosti upraviteljice Zaklade „Viktorija“, već za obavljanje drugih poslova temeljem ugovora o radu u Turističkoj zajednici.**

Obrazloženje

Zahtjev za davanjem mišljenja Povjerenstva podnijela je obveznica Ivana Plavec, upraviteljica Zaklade „Viktorija“. U knjigama ulazne pošte Povjerenstva zahtjev je zaprimljen 02. prosinca 2022. pod poslovnim brojem 711-U-9075-M-463/22-02-5, povodom kojeg se vodi predmet broj M-463/22.

Člankom 3. stavkom 1. podstavkom 44. ZSSI-a propisano je da su upravitelji zaklada koje osniva Republika Hrvatska ili jedinica lokalne i područne (regionalne) samouprave obveznici u smislu navedenog Zakona, stoga je Ivana Plavec, povodom obnašanja dužnosti upraviteljice Zaklade „Viktorija“, kojoj je osnivač Sisačko-moslavačka županija,obvezna postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznica u zahtjevu navodi da dužnost upraviteljice Zaklade „Viktorija“ obnaša volonterski bez primanja naknade i putnog troška, te da je 1. studenog 2022. zasanovala radni odnos za radno mjesto direktora Turističke zajednice Sisačko-moslavačke županije (u daljnjem tekstu: TZ Sisačko-moslavačke županije). Obveznica traži mišljenje Povjerenstva ima li pravo ostvariti materijalna prava koja joj pripadaju temeljem ugovora o radu direktorice TZ Sisačko-moslavačke županije.

Člankom 17. stavkom 2. ZSSI-a propisano je da obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 17. stavkom 4. ZSSI-a propisano je da su obveznici obvezni prijaviti Povjerenstvu primitke iz stavaka 2. i 3. ovoga članka.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Ponajprije se ističe da je Povjerenstvo na 190. sjednici održanoj dana 14. listopada 2022. povodom zahtjeva obveznice Ivane Plavec dalo mišljenje da temeljem odredbe članka 17. stavka 2. ZSSI/21-a, obveznica Ivana Plavec, upraviteljica Zaklade „Viktorija“, može istovremeno uz volontersko obnašanje navedene dužnosti u smislu redovitog i stalnog zanimanja obavljati poslove direktorice Turističke zajednice Sisačko-moslavačke županije te za njihovo obavljanje primati plaću.

Naime, Povjerenstvo ističe kako se zabrana propisana člankom 17. stavkom 2. ZSSI/21-a odnosi samo na obveznike koji svoju dužnost obnašaju profesionalno.

Obveznica Ivana Plavec koja dužnost upraviteljice Zaklade „Viktorija“ ne obnaša profesionalno te za obavljanje iste ne prima plaću, a stalno i redovito je zaposlena kao direktorica TZ Sisačko-moslavačke županije, u tom svojstvu ima pravo na primitke regresa, božićnice i sl., jer u tom slučaju iste nisu primljene povodom obnašanja dužnosti upraviteljice Zaklade „Viktorija“, već za obavljanje drugih poslova temeljem ugovora o radu, slijedom čega se ne bi radilo o zabranjenoj dodatnoj naknadi za poslove obnašanja javne dužnost iz članka 7. točke d) ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Ivana Plavec, elektroničkom dostavom
2. Objava na internetskoj stranici Povjerenstva
3. Pismohrana